ประเดิมกู้ชดเชยขาดดุล2.8ล้านล้านบาท
บิ๊กตู่ประเดิมกู้ขาดดุลก้อนแรก 7 แสนล้านบาท จากที่วางแผนไว้ 4 ปี 2.8 ล้านล้านบาท
23 ธ.ค. 2563

นายเดชาภิวัฒน์ ณ สงขลา ผู้อำนวยการสำนักงบประมาณ แถลงผลการประชุมการพิจารณากำหนดวงเงินงบประมาณรายจ่าย ประจำปี พ.ศ.2565 ที่มีพล.อ.ประยุทธ์ จันทร์โอชา นายกรัฐมนตรี และ รมว.กลาโหม เป็นประธาน ที่ประชุมมีมติเห็นชอบกรอบวงเงินงบประมาณรายจ่ายประจำปี 2565 วงเงิน 3.1 ล้านล้านบาท ลดลงจากงบประมาณปี 2564 จำนวน1.85 แสนล้านบาท หรือ ลดลง 5.66%
แบ่งเป็นงบรายจ่ายประจำ 2.35 ล้านล้านบาท หรือ 75% ของวงเงินงบประมาณ ลดลงจากงบรายจ่ายประจำปี 2564 ซึ่งมีวงเงิน วงเงิน 2.53 ล้านล้านบาท ประมาณการรายได้ 2.4 ล้านล้านบาท การกู้เพื่อชดเชยการขาดดุล 7 แสนล้านบาท ล้านบาท งบลงทุน 6.2 แสนล้านบาท หรือ 20% ของวงเงินงบประมาณ ลดลงจากปี 2564 ที่มีงบลงทุน 6.49 แสนล้านบาท ชำระคืนเงินต้นเงินกู้ 1 แสนล้านบาท เพิ่มขึ้นจากปี 2564 ที่ตั้งไว้ 9.9 หมื่นล้านบาท
การทำงบประมาณปี 2565 สำนักงานสภาพัฒนาการเศรษฐกิจและสังคมแห่งชาติ (สภาพัฒน์) และ ธนาคารแห่งประเทศไทย (ธปท.) ประมาณการขยายตัวทางเศรษฐกิจปี 2565 ที่ 3.5% หรือ 17.328 ล้านล้านบาท ทั้งนี้ สำนักงบประมาณจะเสนอเข้าสู่ที่ประชุมคณะรัฐมนตรี (ครม.) ในวันที่ 5 มกราคม 2564
ทั้งนี้การประชุม ครม. ล่าสุดเห็นชอบการบริการคลังระยะปานกลาง 4 ปี ตั้งแต่ปีงบประมาณ 2565-2568 โดยจะมีการกู้เพื่อชดเชยการขาดดุลงบประมาณปีละ 7 แสนล้านบาท รวม 4 ปี 2.8 ล้านล้านบาท